BH บวก 2% กำไรปี 65 พุ่ง 3 เท่า โบรกเคาะซื้อเป้า 260 บ. จับตาปีนี้โตต่อ
BH บวก 2% ราคาแตะ 213 บ. หลังประกาศกำไรปี 65 พุ่ง 3 เท่า รับรายได้กิจการโรงพยาบาลเพิ่มขึ้น หลังลูกค้าต่างชาติฟื้นตัว โบรกเคาะซื้อเป้า 260 บ. จับตาปีนี้โตต่อ เลือกท็อปพิกกลุ่ม
BH บวก 2% กำไรปี 65 พุ่ง 3 เท่า รับรายได้กิจการโรงพยาบาลเพิ่มขึ้น หลังลูกค้าต่างชาติฟื้นตัว โบรกเคาะซื้อเป้า 260 บ. จับตาปีนี้โตต่อ
16 ก.พ. 2566

ผู้สื่อข่าวรายงานว่า วันนี้ (16 ก.พ.66) ราคาหุ้นบริษัท โรงพยาบาลบำรุงราษฎร์ จำกัด (มหาชน) หรือ BH ล่าสุด ณ เวลา 10:11 น. อยู่ที่ระดับ 213 บาท บวก 4 บาท หรือ 1.91% สูงสุดที่ระดับ 214 บาท ต่ำสุดที่ระดับ 212 บาท ด้วยมูลค่าซื้อขาย 191 ล้านบาท
 
โดยราคาหุ้น BH ปรับตัวขึ้น หลังรายงานผลการดำเนินงานกำไรสุทธิงวดไตรมาส 4/65 อยู่ที่ 1,546 ล้านบาท ดีเกินคาด เพิ่มขึ้น 3% เมื่อเทียบจากไตรมาสก่อน แม้จะติดวันหยุดยาวช่วงปลายปี และเพิ่มขึ้น 153% เมื่อเทียบจากปีก่อน จากรายได้กิจการโรงพยาบาลเพิ่มขึ้น และกำไรสุทธิปี 65 อยู่ที่ 4,938 พันล้านบาท เพิ่มขึ้น 306%  จากปีก่อนกำไรสุทธิ 1,215 พันล้านบาท
ทั้งนี้บล.แลนด์ แอนด์ เฮ้าส์ ระบุในบทวิเคราะห์ว่า BH จัดเป็นโรงพยาบาลที่ได้รับผลกระทบจากโควิด- 19 มากสุดในช่วง 2 ปีที่ผ่านมา เนื่องจากรายได้หลักมาจากลูกค้าต่างชาติที่ Fy-in มารับการรักษาโดยตรง ซึ่งคิดเป็นสัดส่วนถึง 56% ของรายได้กิจการโรงพยาบาล ทั้งนี้การเปิดประเทศรับนักท่องเที่ยวต่างชาติตั้งแต่ 1 พ.ย. 64 ส่งผลให้ผู้ป่วยต่างชาติ Fy-in ฟื้นตัวดีขึ้นต่อเนื่องอย่างชัดเจน ทำให้กำไรทั้งปี 65 อยู่ที่ 4,938 ล้านบาท เพิ่มขึ้น 306% เมื่อเทียบจากปีก่อน ขณะที่สัดส่วนรายได้ผู้ป่วยต่างชาติงวดไตรมาส 4/65 สูงถึง 67% มากกว่าไตรมาส 4/62 ซึ่งอยู่ที่ 63.2% ซึ่งเป็นปีก่อนเกิดโควิดแล้ว
ขณะที่ในปี 66 จำนวนผู้ป่วยต่างชาติที่เดินทางมารักษามีแนวโน้มเพิ่มขึ้นต่อเนื่อง โดยเฉพาะผู้ป่วยจากประเทศจีน ที่เริ่มเปิดประเทศตั้งแต่ 8 ม.ค. 66 บวกกับ BH ได้ปรับขึ้นราคาราว 6% ตั้งแต่ต้นปีนี้แล้ว เป็นผลให้คาดกำไรปีนี้จะเติบโตต่อเนื่องเกิน 20% โดยมูลค่าพื้นฐานปีนี้ อิงวิธี DCF อยู่ที่ 260 บาท นอกจากนี้ BH ยังประกาศจ่ายเงินปันผลครึ่งหลังปี 65 ที่ 2.35 บาท XD 13 มี.ค.66 คิดเป็น Div Yield ที่ 1.1% ยืนยัน “ซื้อ” และเลือกเป็นหนึ่งใน Top Pick ของกลุ่ม